ଭୂବନେଶ୍ୱର : ବିଧାୟକ ମାନଙ୍କ ପାଇଁ ନୂଆ ଆବାସ ପାଇଁ ସଂପ୍ରତି ଏମ୍.ଏଲ୍.ଏ. କଲୋନୀରେ ନିର୍ମମ ଗଛ କଟା ବିରୁଦ୍ଧରେ ମହାନଦୀ ବଂଚାଅ ଆନ୍ଦୋଳନ ପକ୍ଷରୁ ଆଜି ଗଣ ଧାରଣା ଅନୁଷ୍ଠିତ ହୋଇ ଯାଇଛି । ଏହି ଗଣ ଧାରଣାରେ ଭୂବନେଶ୍ୱର ବହୁ ବିଶିଷ୍ଟ ବ୍ୟକ୍ତିମାନେ ଯୋଗ ଦେଇ ବେଧଡ୍କ ଗଛ କଟାକୁ ସରକାରଙ୍କର ଅପରିଣାଦର୍ଶୀ ଦୃଷ୍ଟିଭଂଗୀ ବୋଲି କହିବା ସହିତ ତୁରନ୍ତ ଗଛ କଟାକୁ ବନ୍ଦ କରିବା ପାଇଁ ଦାବୀ କରିଥିଲେ ।
ମହାନଦୀ ବଂଚାଅ ଆନ୍ଦୋଳନର ଆବାହକ ଶ୍ରୀ ସୁଦର୍ଶନ ଦାସଙ୍କ ନେତୃତ୍ୱରେ ଅନୁଷ୍ଠିତ ଏହି ଗଣ ଧାରଣାରେ ପୂର୍ବତନ ସାଂସଦ ତଥା ଧରିତ୍ରୀର ମୁଖ୍ୟ ସଂପାଦକ ଶ୍ରୀ ତଥାଗତ ଶତପଥୀ, ପୂର୍ବତନ ପ୍ରଶାସକ ଡଃ ଅରବିନ୍ଦ ବେହେରା, ବିଧାୟକ ଶ୍ରୀ ସୁରେଶ କୁମାର ରାତତରାୟ, ପୂର୍ବତନ ବିଧାୟକ ଶ୍ରୀ ଦିଲ୍ଲୀପ ଶ୍ରୀଚନ୍ଦନ, ଶ୍ରୀ ଦେବେନ୍ଦ୍ର ମାନ ସିଂ, ବିଶିଷ୍ଟ ପରିବେଶ ବିତ ଡଃ ପାଣିଗ୍ରାହୀ, ଅନିଲ ଧୀରଙ୍କ ସମେତ ଅନେକ ମହିଳା ଓ ସମାଜ କର୍ମୀ ମାନେ ଯୋଗ ଦେଇଥିଲେ ।
ମହାନଦୀ ବଂଚାଅ ଆନ୍ଦୋଳନର ବିଜୟ ପ୍ରଧାନ, ନିରଦ ବରଣ ଖୁଂଟିଆ, ପ୍ରସନ୍ନ ବିଶୋଇ, ଦେବୀଦାସ ମହାନ୍ତି, ଅସିତ ପାଣିଗ୍ରାହୀ ପ୍ରମୁଖଙ୍କ ନେତୃତ୍ୱରେ କଟା ହେବାକୁ ଥିବା ଗଛ ଗୁଡିକରେ "ମୁଁ ଗଛ କହୁଛି : ମୋତେ କାଟନି, ନିଜ ପାଇଁ ବିନାଶକୁ ଡାକନି" ଲିଖିତ ପୋଷ୍ଟର ଲଗାଇଥିଲେ ।
ପ୍ରକାଶ ଥାଉ କି ଗତ କାଲି ଶ୍ରୀ ସୁଦର୍ଶନ ଦାସଙ୍କ ନେତୃତ୍ୱରେ ଗଛକଟାକୁ ବନ୍ଦ କରାଯାଇଥିଲା ଏବଂ ଆଜିର ଗଣଧାରଣା ପରେ ଆଉ ଗଛ କଟାଯିବ ନାହିଁ ବୋଲି ଗଛକଟା ଦାୟିତ୍ୱରେ ଥିବା କ୍ଷେତ୍ର ଅଧିକାରୀ ଶ୍ରୀ ମହେନ୍ଦ୍ର ନାୟକ କହିଥିଲେ । ଗଛକାଟ ବର୍ତର୍ମାନ ପାଇଁ ବନ୍ଦଥିବାରୁ ଗଣ ଧାରଣାକୁ ସ୍ଥଗିତ ରଖାଗଲା ବୋଲି ଶ୍ରୀ ଦାସ ଆଜି ଏକ ସାମ୍ବାଦିକ ସମ୍ମୀଳନୀରେ ଘୋଷଣା କରିଥିଲେ । ମାତ୍ର ପୁଣୀ ଯଦି ଗଛ କଟା ହୁଏ, ତେବେ ଗଣଧାରଣା ପୁଣି ଆରମ୍ଭ ହେବ ବୋଲି ସେ କହିଥିଲେ ।
ମାତ୍ର ଗଛର ଉପକାରିତା ଓ ଗଛ କଟା ଯୋଗୁଁ ଯେଉଁ ପ୍ରତିକୂଳ କୁପ୍ରଭାବ ପଡିବ ତାକୁ ନେଇ ବାଳକ ବାଳିକା ମାନଙ୍କ ଭିତରେ ଚିତ୍ରାଙ୍କନ କାର୍ଯ୍ୟକ୍ରମ ହେବ ବୋଲି ଆଜି ଘୋଷଣା କରାଯାଇଛି । ଏହା ସହ ମୁଖ୍ୟମନ୍ତ୍ରୀ ଶ୍ରୀ ନବୀନ ପଟ୍ଟନାୟକ ଦିଲ୍ଲୀରୁ ଫେରିବା ପରେ ଏକ ପାଂଚ ଜଣିଆ ପ୍ରତିନିଧି ଦଳ ନବୀନ ନିବାସ ଯାଇ ତାଙ୍କୁ ଗଛ କାଟିବାକୁ ବନ୍ଦ କରିବାକୁ ଅନୁରୋଧ କରାଯିବ ବୋଲି ଆଜି ନିଷ୍ପତି ହୋଇଛି ।
